KOMMISSIONENS AFGØRELSE
af 28. juli 2011
om offentliggørelse af referencer til standard EN 15947 vedrørende de væsentlige sikkerhedskrav i Europa-Parlamentets og Rådets direktiv 2007/23/EF om pyrotekniske artikler
(meddelt under nummer K(2011) 5310)
(EØS-relevant tekst)
(2011/482/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2007/23/EF af 23. maj 2007 om markedsføring af pyrotekniske artikler (1), særlig artikel 8,
under henvisning til udtalelse fra det stående udvalg, der er nedsat i henhold til artikel 5 i Europa-Parlaments og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter (2), og
ud fra følgende betragtninger:
(1)
Den 20. september 2010, gjorde de svenske myndigheder formel indsigelse mod del 3, 4 og 5 i standard EN 15947, navnlig vedrørende kravene til batteri- og kombinationsfyrværkerier.
(2)
I standard EN 15947 anses batteri- og kombinationsfyrværkerier for at være i overensstemmelse med de væsentlige sikkerhedskrav i direktiv 2007/23/EF, hvis de sættes i blød jordbund eller fastgøres til en pæl med henblik på at kunne holde sig opretstående under funktion.
(3)
Ifølge de svenske myndigheder opfylder standard EN 15947 ikke de væsentlige sikkerhedskrav i punkt 3 i bilag I til direktiv 2007/23/EF. Batteri- og kombinationsfyrværkerier anvendes almindeligvis på hårde overflader, såsom frossen jordbund, fliser, asfalt og beton. Standard EN 15947 indeholder ikke bestemmelser om prøvning af disse batteri- og kombinationsfyrværkerier på hårde overflader. Der er derfor risiko for, at disse batteri- og kombinationsfyrværkerier ikke vil kunne holde sig opretstående under funktion på hårde overflader. Standard EN 15947 opfylder ikke det væsentlige sikkerhedskrav vedrørende brugsanvisninger, som er beskrevet i punkt 3, litra h), i bilag I til direktiv 2007/23/EF. Det er kendetegnende for fyrværkeri, at det ofte anvendes sent om aftenen eller om natten, hvor det på grund af dårlig sigtbarhed er vanskeligt at læse brugsanvisninger.
(4)
Sverige tilkendegav sine betænkeligheder inden for rammerne af Den Europæiske Standardiseringsorganisation (CEN), idet flere medlemsstater understregede, at i lyset af deres klimatiske forhold og deres nationale bestemmelser for anvendelse af fyrværkeri bør batteri- og kombinationsfyrværkerier, der skal sættes i jordbunden eller fastgøres til en pæl, medtages i standard EN 15947. Som følge heraf er batteri- og kombinationsfyrværkerier, der skal sættes i jordbunden eller fastgøres til en pæl, medtaget i denne standard, da de opfylder væsentlige sikkerhedskrav i direktiv 2007/23/EF, når de er ledsaget af brugsanvisningen.
(5)
Kommissionen bemærker, at i de medlemsstater, hvor fyrværkeri hovedsageligt anvendes i det offentlige rum, anbringes visse batteri- og kombinationsfyrværkerier trods mærkning, ifølge hvilken det kræves, at de fastgøres til en pæl eller sættes i blød jordbund, i praksis ofte blot på hård jordbund eller på andre hårde overflader. I andre medlemsstater, hvor fyrværkeri primært anvendes på privat ejendom, øger kravet om, at batteri- og kombinationsfyrværkerier sættes i blød jordbund eller fastgøres til en pæl, faktisk sikkerheden. For at beskytte brugere og tilskuere mod at komme til skade er det derfor nødvendigt at revidere de relevante dele af standard EN 15947 med henblik på at introducere forskellige typer batteri- og kombinationsfyrværkerier og tage hensyn til sondringerne mellem dem. Der bør sondres mellem batteri- og kombinationsfyrværkerier, som er bestemt til og egnet til at blive anbragt på en hård, plan overflade (og som skal prøves på denne måde), og batteri- og kombinationsfyrværkerier, som skal sættes i blød jordbund eller fastgøres til en pæl (og som skal prøves på denne måde). Batteri- og kombinationsfyrværkerier, som hverken er bestemt til eller egnet til at blive anbragt på en hård, plan overflade eller sat i blød jordbund eller fastgjort til en pæl, bør være omfattet af en tredje, supplerende type.
(6)
Som følge af behovet for at revidere del 3, 4 og 5 i standard EN 15947 med hensyn til batteri- og kombinationsfyrværkerier, bør der offentliggøres referencer til disse dele i Den Europæiske Unions Tidende tillige med en supplerende meddelelse.
(7)
Den 27. september 2010 gjorde de franske myndigheder formel indsigelse mod del 3, 4 og 5 i standard EN 15947 vedrørende manglende faldprøvning og manglende fastsættelse af forskellige sikkerhedsafstande for brugere og for tilskuere.
(8)
Efter drøftelser inden for rammerne af CEN blev det besluttet ikke at inkludere faldprøvningen i standarden som foreslået af Frankrig. Den mekanisk konditionering i henhold til beskrivelserne i standard EN 15947 var allerede en del af den tidligere standardserie EN 14035 og har tidligere været meget veletableret. Denne prøvningsmetode omfatter de krav vedrørende følsomhed over for normal, påregnelig håndtering og transport, der er fastsat i direktiv 2007/23/EF.
(9)
Kommissionen mener, at den mekaniske konditioneringsprøvning, der allerede er indeholdt i EN 15947, i tilstrækkeligt omfang dækker de krav vedrørende følsomhed over for normal og påregnelig håndtering og transport, der er fastsat i direktiv 2007/23/EF.
(10)
Frankrig udtrykte også bekymring for, at de sikkerhedsafstande, der er fastsat i del 3 i standard EN 15947, ikke i alle tilfælde beskytter tilskuerne, men kun den person, der affyrer fyrværkeriet. Hvis produkter f.eks. affyres i nærheden af høje bygninger, er der risiko for, at ydersiden af disse bygninger beskadiges, eller personer på balkoner og terrasser kommer til skade. Frankrig har derfor foreslået, at der fastsættes sikkerhedsafstande for hver enkelt pyroteknisk artikel ved at tage dens maksimale lodrette rækkevidde i betragtning.
(11)
Drøftelserne i CEN vedrørende sikkerhedsafstande viste klart, at det var nødvendigt at have samme sikkerhedsafstand for alle artikler i en bestemt kategori. En afvigelse fra dette princip ville medføre betydelige risici, da brugere uden specialviden da ville være nødt til at tilpasse sikkerhedsafstanden inden brug.
(12)
Kommissionen mener, at for mange forskellige sikkerhedsafstande for pyrotekniske artikler i samme kategori vil forvirre brugerne, især når der er tale om brugere uden specialviden og der gælder forskellige sikkerhedsafstande for brugere og for tilskuere. Det er derfor ikke nødvendigt at revidere del 3, 4 og 5 i standard EN 15947 i denne henseende, da den allerede opfylder de væsentlige sikkerhedskrav, der er fastsat i direktiv 2007/23/EF -
VEDTAGET DENNE AFGØRELSE:
Artikel 1
Der offentliggøres referencer til del 3, 4 og 5 i standard EN 15947 i Den Europæiske Unions Tidende.
Artikel 2
1. Offentliggørelsen i Den Europæiske Unions Tidende af referencerne til del 3, 4 og 5 i standard EN 15947 skal være ledsaget af følgende supplerende meddelelse:
»Indtil denne standard er revideret og offentliggjort igen, skal medlemsstaterne kun anse batteri- og kombinationsfyrværkerier, som opfylder standard EN 15947, for at være i overensstemmelse med de væsentlige sikkerhedskrav i bilag I til Europa-Parlamentets og Rådets direktiv 2007/23/EF, hvis de, inden de bringes i omsætning, er blevet tydeligt mærket som anført nedenfor.
For batteri- og kombinationsfyrværkerier, der skal anbringes på en plan overflade:
»Placer batterifyrværkeriet på en plan overflade« eller »Placer kombinationsfyrværkeriet på en plan overflade«.
For batteri- og kombinationsfyrværkerier, der skal sættes i blød jord eller andet blødt materiale:
»Sæt batterifyrværkeriet i opretstående stilling i blød jordbund eller andet ikkebrændbart materiale, f.eks. sand« eller »Sæt kombinationsfyrværkeriet i opretstående stilling i blød jordbund eller andet ikkebrændbart materiale, f.eks. sand«.
For batteri- og kombinationsfyrværkerier, der skal fastgøres til en pæl:
»Fastgør batterifyrværkeriet solidt og i opretstående stilling til en solid pæl«, »Kontroller, at batterifyrværkeriets top er klar af pælen« eller »Fastgør kombinationsfyrværkeriet solidt og i opretstående stilling til en solid pæl«, »Kontroller, at kombinationsfyrværkeriets top er klar af pælen«. Metoden og midlerne til fastgørelse af batteri- eller kombinationsfyrværkeriet til en pæl skal være tilstrækkeligt detaljeret beskrevet i den ledsagende brugsanvisning i et sprog, der er letforståeligt for brugere uden specialviden.
For andre batteri- og kombinationsfyrværkerier: [angiv andre sikkerhedsforanstaltninger, hvis fyrværkeriet ikke er bestemt og egnet til at blive anbragt på en plan overflade eller sat i blød jordbund eller andet blødt materiale eller fastgjort til en pæl].«
2. Offentliggørelsen af referencen til en national standard til gennemførelse af standard EN 15947 ledsages af meddelelsen i stk. 1.
Artikel 3
Denne afgørelse er rettet til medlemsstaterne.
Udfærdiget i Bruxelles, den 28. juli 2011.